Oulun käräjäoikeus on tuominnut vuonna 1996 syntyneen miehen yli kahden vuoden vankeusrangaistukseen.

Mies peitti kasvonsa paperilla oikeudessa.

Oulun käräjäoikeus on tuominnut vuonna 1996 syntyneen Abdullhadi Barhumin törkeästä lapsen seksuaalisesta hyväksikäytöstä ja raiskauksesta kahden vuoden ja kuuden kuukauden ehdottomaan vankeusrangaistukseen.

Mies joutui myös maksamaan uhrilleen kärsimyskorvauksia yhteensä reilut 3500 euroa sekä kivusta, särystä ja muusta tilapäisestä haitasta 200 euroa.

Tuomio liittyy Oulun seksuaalirikosvyyhtiin. Uhri oli 14-vuotias tyttö, ja rikos tapahtui Tuiran kaupunginosassa viime marraskuussa.

Teonkuvauksen mukaan tuomittu on koskettelemalla ja muulla tavoin tehnyt 14-vuotiaalle tytölle seksuaalisia tekoja, jotka ovat olleet omiaan vahingoittamaan tämän kehitystä sekä ollut tämän kanssa sukupuoliyhteydessä.

Mies oli jo tavatessaan tytön ensimmäistä kertaa suudellut tätä suulle, kosketellut, puristellut ja nuollut tämän rintoja. Toisella tapaamiskerralla mies oli taluttanut tytön metsikköön ja suudellut suulle, työntänyt käsiä tytön housujen ja paidan sisään, kosketellut rintoja ja ollut sukupuoliyhteydessä tämän kanssa.

Tyttö oli miehelle entuudestaan tuntematon. Teossa käytettiin hyväksi lapsen kiinnostusta kokeilla tupakkaa ja alkoholia.

Mies itse kiisti syytteet ja kiisti menetelleensä teonkuvauksessa kerrotulla tavalla. Hän sanoi suutelemisen tapahtuneen yhteisymmärryksessä. Hänen mukaansa tyttö oli itse ollut aloitteellinen seksuaalisessa kanssakäymisessä. Mies väitti yllättyneensä tilanteesta ja työntäneensä tytön pois. Hän kertoi luulleensa tytön olevan 17-vuotias.

Riidatonta asiassa oli oikeuden mukaan se, että tyttö oli pyytänyt Snapchatissa jotakuta ostamaan hänelle savukkeita. Mies oli vastannut tähän pyyntöön myöntävästi ja olikin käynyt ostamassa asianomistajalle savukkeita. Mies myönsi myös hankkineensa alkoholia.

Riidatonta oli myös se, että tämän jälkeen he olivat käyneet kävelyllä ja että vastaaja ja tyttö olivat suudelleet. Toisella tapaamiskerralla he olivat suudelleet ja olleet sukupuoliyhteydessä.

Riitaisista seikoista käräjäoikeus piti tytön kertomusta luotettavana.

Näin oikeus perusteli

Käräjäoikeuden mukaan rangaistuksen mittaamiseen on vaikuttanut se, että vastaaja on houkutellut lasta savukkeilla ja alkoholilla, eli tekoon sisältyy epäasiallista houkuttelua. Käräjäoikeuden mukaan oli näytetty, että tyttö oli kertonut miehelle olevansa 14-vuotias. Näin ollen käräjäoikeus piti hyväksikäyttöä tahallisena.

Kyse ei ole ollut pelkästään kuvien näyttämisestä tai seksuaalisviritteisistä puheista, vaan miehen teko sisälsi sekä koskettelua että alistamisen sukupuoliyhteyteen, mikä kovensi moitittavuutta. Hyväksikäyttökertoja on ollut kaksi, mutta ensimmäinen teko on ollut lievempi.

Oikeuden mukaan miehen toiminnalle ei ollut mitään muuta tarkoitusta kuin pyrkiminen sukupuoliyhteyteen tytön kanssa. Miehen toiminta osoitti oikeuden mielestä päämäärätietoisuutta. Muun muassa näistä syistä oikeus piti hyväksikäyttöä törkeänä.

Raiskausta oikeus ei sen sijaan pitänyt törkeänä, koska tytölle ei ole aiheutettu vaikeaa ruumiinvammaa, vakavaa sairautta, mielenterveyden häiriötä tai hengenvaarallista tilaa. Rikoksentekijöitä ei myöskään ollut useita eikä rikosta ei ole tehty erityisen raa ' alla, julmalla tai nöyryyttävällä tavalla.

Tapauksessa ei myöskään käytetty terä- tai ampuma-asetta eikä niihin rinnastuvia välineitä. Kyseessä ei ole ollut pitkäkestoinen tai pitkälle ajanjaksolle sijoittuva teko.

Tuomio ei ole lainvoimainen.

Juttua täydennetty kauttaaltaan. Korjattu korvaussummaa kello 15.40.